Bruxelles, den 25.1.2005

KOM(2004) 769 endelig

2003/0128 (COD)

.

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 74/408/EØF om motorkøretøjers sæder, disses forankring og nakkestøtter

..

2003/0128 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 74/408/EØF om motorkøretøjers sæder, disses forankring og nakkestøtter

1- SAGSFORLØB

Forslag sendt til Europa-Parlamentet og Rådet (KOM (2003)361 endelig – 2003/0128(COD)): | 20.6.2003 |

Udtalelse afgivet af Det Europæiske Økonomiske og Sociale Udvalg: | 10.12.2003 |

Udtalelse afgivet under Europa-Parlamentets førstebehandling: | 17.12.2003 |

Fælles holdning vedtaget: | 24.1.2005. |

2- FORMÅLET MED KOMMISSIONENS FORSLAG

Direktivforslaget er ét i en række på tre forslag, der har til formål at gøre montering af sikkerhedsseler obligatorisk i alle former for motorkøretøjer. Disse foranstaltninger følger op på vedtagelsen af direktiv 2003/20/EF om ændring af Rådets direktiv 91/671/EØF om obligatorisk anvendelse af sikkerhedsseler.

Dette forslag omhandler specielt krav om montering af sæder, der tillader montering af forankringer til sikkerhedsseler. Forslaget omfatter endvidere et forbud mod sidevendte sæder i køretøjer til persontransport, bortset fra bybusser, da de ikke yder passagerne en optimal beskyttelse.

3- BEMÆRKNINGER TIL DEN FÆLLES HOLDNING

3.1. Almene bemærkninger til den fælles holdning

Rådets væsentligste ændringsforslag til Kommissionens forslag vedrører klapsæder, der ikke var omfattet af direktivets anvendelsesområde. Rådet har ved at medtage denne sædetype i direktivets anvendelsesområde ønsket, at disse sæder opfylder samme tekniske krav som andre sæder.

Rådet har endvidere indført geometriske kriterier, så man mere præcist kan fastlægge begrebet sidevendt sæde.

Kommissionen kan godkende disse ændringsforslag. Det første fordi det øger sikkerheden for de passagerer (meget ofte børn), der anvender disse sæder, og det andet, fordi det vil gøre gennemførelsen af direktivets tekniske bestemmelser lettere.

3.2. Bemærkninger til Europa-Parlamentets ændringsforslag ved førstebehandlingen

Parlamentet foreslog, at turistbusser fritages fra forbuddet mod sidevendte sæder. Rådet har ikke godkendt forslaget og har bibeholdt Kommissionens forslag uændret.

Kommissionen, der ved afslutningen af førstebehandlingen havde erklæret, at den ikke ville ændre sin holdning, støtter fuldt ud Rådets stillingtagen.

4- KONKLUSION

Kommissionen foreslår, at alle køretøjstyper obligatorisk udstyres med sikkerhedsseler, så faren ved, at passagerne kastes ud af køretøjet, mindskes. For at disse sikkerhedsseler kan tilbyde en så høj grad af beskyttelse som muligt, skal de fastgøres til sæder, der kan modstå de kræfter, der indvirker på sikkerhedsselerne i tilfælde af kollision. Det er også vigtigt, at ryglænet er energiabsorberende. Da disse krav ikke kan opfyldes af sidevendte sæder, foreslår Kommissionen, at disse forbydes.

Rådet har godkendt alle de foranstaltninger, som Kommissionen har foreslået, og indført to indholdsforbedrende ændringsforslag.

Rådet har afvist de af Europa-Parlamentet fremsatte ændringsforslag.

Kommissionen støtter derfor fuldt ud Rådets fælles holdning.